謝景高兄惠魚蟹
作者：洪适
朝代：宋

paragraphs: 霜風激水蟹舍寒，漁火獻俘清夜闌。
不烹五鼎若賒死，使之骨醉尤加餐。
尺半之魚鱗六六，同入糟丘隨小牘。
鼎來兼味口流涎，可使盤中食無肉。
潯陽從事姿南金，高山調古誰知音。
寧同娵隅作蠻語，生憎郭索多躁心。
簷頭雪消春有意，洗盞開尊宜一醉。
持螯頗憶左手同，尺素不妨時遣使。